મનોરંજન માટે અરોરા સિનેમાગૃહ, બ્રોડવે, પ્લાઝા સિનેમા અવશ્ય ધ્યાનાકર્ષક થતાં. ખાદ્ય સામગ્રીનો ખ્યાલ કરતાં મામા કાણેનાં બટાકાવડાં, છબીલદાસ સ્કૂલ પાસેના વડા-પાંઉ મોંમાં પાણી લાવી દે. પશ્ચિમ દાદરમાંનું વિશાળ શાકમાર્કેટ, જ્યાંથી અમે ઘાટકોપરથી આવતાં-જતાં જથ્થાબંધ શાક-ફળફળાદિ ખરીદતાં તો લોકમાન્ય સ્વીટ માર્ટમાંથી દિવાળી વેકેશન કે ઉનાળુ રજામાં વતનના ગામ અમલસાડ જતાં હલવાનાં અને મિક્સ મીઠાઈનાં બોક્સ પેક કરાવતાંની યાદ તાજી થાય.